ПРИЛОЖЕНИЕ 2

КОМИ РЕСПУБЛИКАЛӦН

**ОЛАНПАС**

**«Коми Республикалӧн Каналан Сӧветса депутатлӧн статус йылысь»**

**Коми Республикаса Оланпасӧ вежсьӧмъяс пыртӧм йылысь**

Примитӧма Коми Республикаса

Каналан Сӧветӧн 2021 вося вӧльгым тӧлысь 24 лунӧ

**1 статья**. Пыртны «Коми Республикалӧн Каналан Сӧветса депутатлӧн статус йылысь» Коми Республикаса Оланпасӧ (Коми Республикаса канму власьт органъяслӧн индӧд-тшӧктӧмъяс, 2007, 4 №, 4770 ст.; 7 №, 4911 ст.; 2008, 5 №, 205 ст.; 9 №, 426 ст.; 2009, 11 №, 171 ст.; 20 №, 351 ст.; 2011, 5 №, 87 ст.; 14 №, 346 ст.; 23 №, 606 ст.; 2012, 7 №, 172 ст.; 31 №, 694 ст.; 63 №, 1549 ст.; 2013, 5 №, 101 ст.; 17 №, 337 ст.; 2014, 33 №, 678 ст.; 2015, 8 №, 89 ст.; 12 №, 153 ст.; 21 №, 271 ст.; 22 №, 303 ст.; 307 ст.; 26 №, 365 ст.; 2016, 4 №, 57 ст.; 2017, 8 №, 127 ст.; 9 №, 141 ст.; 152 ст.; 2018, 4 №, 66 ст.; 6 №, 98 ст.; 18 №, 319 ст.; 19 №, 353 ст.; 2020, 10 №, 137 ст.; 18 №, 289 ст.; 22 №, 364 ст.; 2021, 3 №, 43 ст.; 10 №, 203 ст.) татшӧм вежсьӧмъяс:

1. 6 статьяӧ содтыны татшӧм сюрӧса 51 пункт:

«51) бӧрйысьысьяслӧн тшӧктӧмъяс серти удж, мый збыльмӧдсьӧ тайӧ Оланпаслӧн 91 статья серти;».

2. Содтыны татшӧм сюрӧса 91 статья:

**«91** **статья. Бӧрйысьысьяслӧн тшӧктӧмъяс**

1. Бӧрйысьысьяслӧн тшӧктӧмъясӧн лоӧны депутатъяслы Коми Республика мутасын олысь Россия Федерацияса гражданасянь йӧзкотырлы тӧдчана мероприятиеяс збыльмӧдӧм серти вӧзйӧмъяс, кутшӧмъясӧс веськӧдӧма Коми Республикаын социальнӧй да экономическӧй юалӧмъяс решитӧм вылӧ да кутшӧмъясӧс сьӧмӧн могмӧдӧны Коми Республикаса республиканскӧй сьӧмкудйысь (водзӧ – тшӧктӧмъяс).

2. Тшӧктӧмъясын быть колӧ гижны «тшӧктӧм» кыв, опишитны мытшӧдъяссӧ да виччысяна бӧртасъяссӧ да оформитны гижӧмӧн мортлысь (йӧзлысь), кодъяс сетӧны тшӧктӧм (тшӧктӧмъяс), овсӧ, нимсӧ, вичсӧ (эм кӧ) да оланінлысь инпассӧ индӧмӧн.

3. Депутатъяс артмӧдӧны наказъясысь лыддьӧгъяс да локтан вося урасьӧм тӧлысь 1 лунысь оз сёрджык сетӧны Сьӧмкуд, вот да экономика политика серти Коми Республикалӧн Каналан Сӧветса комитетӧ, коді 20 лунся кадколастысь оз сёрджык водзвыв туялӧ депутатъяссянь воӧм тшӧктӧмъяслысь лыддьӧг да дасьтӧ тшӧктӧмъяслысь ӧтувтӧм лыддьӧг.

4. Коми Республикаса Каналан Сӧветӧн Веськӧдлысь ыстӧ Коми Республикаса Веськӧдлан котырӧ тшӧктӧмъяслысь ӧтувтӧм лыддьӧгсӧ сы могысь, медым лӧсьӧдны подулалӧм заключение.

Коми Республикаса Веськӧдлан котырлӧн подулалӧм заключениеын быд тшӧктӧм видлалӧм бӧрын, кутшӧмӧс пыртӧма тшӧктӧмъяслӧн ӧтувтӧм лыддьӧгӧ, индӧны коланлунсӧ да сійӧс збыльмӧдны позянлунсӧ, сьӧмӧн могмӧдан виччысяна ыдждасӧ да кадколастъяссӧ либӧ вӧчӧны тшӧктӧмлӧн абу коланлун да збыльмӧдны позьтӧмлун йылысь кывкӧртӧдъяс, а сідзжӧ индыссьӧны тшӧктӧмсӧ збыльмӧдан юалӧм серти мукӧд пасйӧд да вӧзйӧм.

Коми Республикаса Веськӧдлан котырлысь подулалӧм заключениесӧ сетӧны Коми Республикаса Каналан Сӧветӧ Коми Республикаса Веськӧдлан котырӧн тшӧктӧмъяслысь ӧтувтӧм лыддьӧг босьтан лунсянь дас куим лунся кадколастӧ.

5. Коми Республикаса Веськӧдлан котырлӧн подулалӧм заключение подув вылын, мый воӧма Коми Республикаса Каналан Сӧветӧ, Коми Республикаса Каналан Сӧветлӧн Президиум бӧрйӧ, лӧсьӧдӧ тшӧктӧмъяслысь ӧтувтӧм лыддьӧг, кутшӧмъясӧс вӧзйӧма збыльмӧдны локтан воын, да пыртӧ Коми Республикаса Каналан Сӧветлысь лӧсялана шуӧм баласӧ Коми Республикаса Каналан Сӧветлӧн матысса заседание дырйи видлалӧм вылӧ.

6. Коми Республикаса Каналан Сӧвет примитӧ Коми Республикаса Каналан Сӧветлӧн Уджаланарт серти Тшӧктӧмъяслысь ӧтувтӧм лыддьӧг вынсьӧдӧм йылысь, кутшӧмъясӧс вӧзйӧма збыльмӧдны локтан воын да кутшӧмъясӧс колӧ могмӧдны сьӧмӧн Коми Республикаса республиканскӧй сьӧмкуд сьӧм тшӧт весьтӧ, Коми Республикаса Каналан Сӧветлысь шуӧмсӧ да ыстӧ сійӧс Коми Республикаса Веськӧдлан котырӧ.

Коми Республикаса Каналан Сӧветӧн примитӧм шуӧмсӧ колӧ официальнӧя йӧзӧдны «Коми Республикаса оланпасъяс да Коми Республикаын примитан мукӧд инӧда акт йӧзӧдан да налӧн вынсялан пӧрадок, а сідзжӧ официальнӧя йӧзӧдны колана материалъяс йӧзӧдан пӧрадок йылысь» Коми Республикаса Оланпасӧн урчитӧм пӧрадокын.».

**2 статья.** Тайӧ Оланпасыс вынсялӧ сійӧс официальнӧя йӧзӧдӧмсянь дас лун кольӧм бӧрын.

Коми Республикаса Юралысь В.В. Уйба

Сыктывкар

2021 вося ӧшым тӧлысь 1 лун

127-РЗ №